KIRJALLINEN KYSYMYS E-0450/02

esittäjä(t): Christopher Heaton-Harris (PPE-DE) komissiolle

(21. helmikuuta 2002)

Aihe: Andersen

Yhdysvalloissa ja Yhdistyneessä Kuningaskunnassa on tehty viime aikoina paljastuksia ja syytöksiä Andersenin tilintarkastajia kohtaan. Voiko komissio näin ollen selventää:

- Kuinka monta sopimusta komissiolla on kyseisen yhtiön kanssa ja minkä arvoiset ne ovat?

- Onko kaikki komission Andersenilla teettämä työ julkisesti saatavilla ja jos ei ole, miksi ei?

- Missä suhteessa komission Andersenille myöntämien sopimusten määrä ja arvo on verrattuna muille vastaaville yrityksille, erityisesti Accenturelle, PriceWaterhousCoopersille, Ernst & Youngille ja Deloitte Touchelle, myönnettyihin sopimuksiin?

- Ketkä komission kollegion jäsenistä tai heidän kabinettiensa jäsenistä ovat viimeisten viiden vuoden aikana pitäneet kokouksia Andersenin edustajien tai asianajajien kanssa? Milloin nämä kokoukset pidettiin ja onko keskusteluista tehty pöytäkirjoja?

Michaele Schreyerin komission puolesta antamayhteinen vastauskirjallisiin kysymyksiin E-0372/02, P-0443/02 ja E-0450/02

(8. huhtikuuta 2002)

EY:n perustamissopimuksen 248 artiklan mukaisesti tilintarkastustuomioistuin on komission ainoa ulkopuolinen tilintarkastaja. Tässä ominaisuudessa se antaa lausuman tilien luotettavuudesta sekä tilien perustana olevien toimien laillisuudesta ja asianmukaisuudesta. Yksityisistä yrityksistä poiketen komissio ei siis ole tiliensä pitämisen tai tarkastamisen suhteen riippuvainen yksityisistä tilintarkastustoimistoista.

Monien kansainvälisten ja kansallisten julkisten laitosten tavoin myös komissio käyttää kuitenkin toisinaan yksityisten tilitoimistojen ja konsulttiyritysten palveluja saadakseen näiltä neuvoja.

Nämä sopimukset eivät yleensä koske kirjanpitotehtäviä, sillä niistä vastaavat komission virkamiehet. Yksityisten yritysten asiantuntemusta käytetään teknisenä tukena. Yhteisön talousarvioon kohdistuva riski on vähäinen, sillä nämä neuvonantopalvelut kattavat vain joitain komission

toiminta-aloista. Jos tällaisia yrityksiä pyydetään tarkastamaan tiettyjen hankkeiden tai ohjelmien tilit esim. tutkimuksen alalla, tällä ei ole tarkoitus korvata tilintarkastustuomioistuimen suorittamaa ulkopuolista tarkastusta vaan täydentää sitä.

Komission yksiköt ovat aiemmin tehneet asiantuntija- ja konsulttisopimuksia Arthur Andersenin tai Andersenin(1) sekä muiden samalla alalla toimivien vastaavien yritysten kanssa. Enronin konkurssin jälkeen useat Euroopan parlamentin jäsenet ovat esittäneet komissiolle kirjallisia kysymyksiä, jotka koskevat komission suhdetta Arthur Anderseniin tai Anderseniin sekä kilpaileviin yrityksiin.

1. Komissio noudattaa kirjanpito- ja konsulttipalveluja tarjoavia yrityksiä valitessaan tarkasti asiaa koskevia oikeudellisia säännöksiä sekä niissä säädettyjä menettelyjä, joilla taataan ennaltaehkäisevän valvonnan tehokkuus; näitä kuvataan jäljempänä.

Varainhoitoasetuksen 56 artiklan mukaisesti komission on noudatettava julkisia palveluhankintoja koskevien sopimusten tekomenettelyjen yhteensovittamisesta 18. kesäkuuta 1992 annettua neuvoston direktiiviä 92/50/ETY(2); tämä koskee myös Arthur Andersenin tai Andersenin tarjoamia palveluja.

Komissio noudattaa tiukasti näitä sääntöjä ja erityisesti palveluntarjoajien valintaperusteita koskevia sääntöjä.

Varainhoitoasetuksen 139 artiklan mukaisesti se on myös ottanut käyttöön valvontajärjestelmän, joka perustuu hankintoja ja sopimuksia käsittelevän neuvoa-antavan komitean ja varainhoidon valvojan ennakkohyväksyntään. Komitea antaa lausuntonsa palveluntarjoajan valintamenettelyn ja ehdotettujen sopimusehtojen sääntöjenmukaisuudesta, kun taas varainhoidon valvoja tarkistaa maksusitoumusten, menojen hyväksymisen ja maksujen sääntöjenmukaisuuden.

Varainhoitovuotta 2000 koskevassa vuosikertomuksessaan tilintarkastustuomioistuin esittää julkisten hankintamenettelyjen valvonnan suunnittelua ja toimintaa koskevan tarkastuksensa tulokset.(3) Tilintarkastustuomioistuimella ei ollut juurikaan huomautettavaa edellä mainitun ennaltaehkäisevän valvontajärjestelmän toiminnasta komission osalta. Tuomioistuin esitti myös erittäin myönteisen arvion toimielimissä käytettävistä hankintamenettelyistä.

Yrityksiä, jotka antavat neuvoja kirjanpitoon ja tilintarkastuksiin liittyvissä kysymyksissä, ei siis valita mielivaltaisesti vaan tarkasti säännellyn menettelyn perusteella.

2. Vaadittujen palvelujen luonne ja olemassa olevat jälkitarkastusmenettelyt sulkevat pois väärinkäytösten mahdollisuuden.

Sisäisen tarkastuksen osalta komissio on luonut hallinnonuudistuksensa yhteydessä ja sen olennaisena osana sisäisen tarkastuksen toimialan sekä hajautetun rakenteen varainhoidon valvontaa ja sisäistä tarkastusta varten.

Myös näitä toimia tullaan luultavasti tarkastelemaan erilaisissa sisäisissä tarkastuselimissä komissiossa ja Euroopan tilintarkastustuomioistuimessa, joka EY:n perustamissopimuksen 248 artiklan mukaisesti on yhteisön julkisten varojen hallinnoinnin ulkopuolinen tilintarkastaja.

3. Komissio teki vuosina 19992001 Andersenin tai Arthur Andersenin(4) kanssa kolmetoista sopimusta, joiden arvo oli vähintään 48 200 euroa ja joista pyydettiin hankintoja ja sopimuksia käsittelevän neuvoa-antavan komitean lausuntoa. Näistä sopimuksista kahdeksan tehtiin avoimen tarjouspyynnön perusteella ja loput viisi rajoitetun tarjouspyynnön perusteella. Ainoastaan yksi sopimus koski kirjanpitopalveluja (kustannuslaskennan ja erillisen kirjanpidon menetelmien toteuttaminen televiestinnän alalla toimivissa yrityksissä).

Näissä kolmessatoista sopimuksessa Arthur Andersenille tai Andersenille annettu osuus oli yhteensä 3,7 miljoonaa euroa. Tämä on noin 4,8 prosenttia määrästä, joka annettiin samana ajanjaksona viidelle suurelle tilintarkastusyhteisölle (KPMG, Group Andersen, Deloitte & Touche, Ernst & Young ja PriceWaterhouseCoopers) samankaltaisissa sopimuksissa.

Komissio ottaa näiden sopimusten suoritteita arvioidessaan huomioon äskettäiset tapahtumat.

Komissio voi vielä antaa parlamentin jäsenille seuraavat tiedot tapaamisista, joita komissaareilla ja heidän kabinettiensa jäsenillä on ollut virkatehtäviensä hoitamisen yhteydessä Arthur Andersenin edustajien tai heidän lakimiestensä kanssa viimeksi mainittujen aloitteesta:

- Arthur Andersenin edustajat esittelivät kesäkuussa 2000 yritystoiminnasta ja tietoyhteiskunnasta vastaavan komissaarin kabinetin jäsenelle esikuva-analyysiä koskevaa raporttia, jonka yritys oli laatinut Euroopan yrittäjien liitolle;

- koulutuksesta ja kulttuurista vastaavan komissaarin kabinetin jäsen oli helmikuussa 2001 läsnä Arthur Andersenin edustajien järjestämässä tilaisuudessa, jossa esiteltiin Arthur Andersenin ranskalaisille yrityksille kehittämiä verkko-opiskeluhankkeita;

- henkilöstöstä ja hallinnosta vastaavan komission varapuheenjohtajan kabinetin jäsen osallistui marraskuussa 2001 ja tammikuussa 2002 tapaamiseen Andersenin edustajien kanssa, jossa nämä esittelivät menetelmiä, joita yritys oli käyttänyt eräiden palvelujen mahdollista ulkoistamista koskevassa kustannus-hyötyanalyysissä.

(1) Andersen Consulting LLP (joka hiljattain muutti toiminimekseen Accenture LLP) ja Arthur Andersen LLP ovat olleet erillisiä oikeushenkilöitä ja toimineet itsenäisesti vuodesta 1989 lähtien. Vuonna 1990 Yhdysvaltojen arvopaperi- ja pörssikomissio (Securities and Exchange Commission) tunnusti virallisesti, että Andersen Consulting LLP ja Arthur Andersen LLP ovat erillisiä oikeushenkilöitä.

(2) EYVL L 209, 24.7.1992.

(3) EYVL C 359, 15.12.2001, kohdat 7.197.32.

(4) Joissain tapauksissa yhdessä muiden vastaavien yritysten kanssa.